CELEX: 32021R1018
Language: hu
Date: 2021-06-22 00:00:00
Title: A Bizottság (EU) 2021/1018 végrehajtási rendelete (2021. június 22.) az (EU) 2021/637 végrehajtási rendeletben meghatározott végrehajtás-technikai standardoknak a globális rendszerszintű jelentőségre vonatkozó mutatók nyilvánosságra hozatala tekintetében történő módosításáról és az 1030/2014/EU végrehajtási rendelet hatályon kívül helyezéséről (EGT-vonatkozású szöveg)

2021.6.24.   
               
               
                  HU
               
               
                  Az Európai Unió Hivatalos Lapja
               
               
                  L 224/6
               
            
         A BIZOTTSÁG (EU) 2021/1018 VÉGREHAJTÁSI RENDELETE
         (2021. június 22.)
         az (EU) 2021/637 végrehajtási rendeletben meghatározott végrehajtás-technikai standardoknak a globális rendszerszintű jelentőségre vonatkozó mutatók nyilvánosságra hozatala tekintetében történő módosításáról és az 1030/2014/EU végrehajtási rendelet hatályon kívül helyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 434a. cikkére,
         mivel:
         
                     (1)
                  
                  
                     Az 575/2013/EU rendelet 441. cikke szerint a globálisan rendszerszinten jelentős intézményeknek évente nyilvánosságra kell hozniuk a 2013/36/EU európai parlamenti és tanácsi irányelv (2) 131. cikkében említett meghatározási módszer alapján a pontszámuk megállapításához használt mutatók értékeit. A globálisan rendszerszinten jelentős intézmények azonosításához használt értékek nyilvánosságra hozatalára vonatkozó egységes formátumokat és határidőket az 1030/2014/EU bizottsági végrehajtási rendelet (3) határozza meg, amelyet az 575/2013/EU rendelet 441. cikkének (2) bekezdése alapján fogadtak el. Az 575/2013/EU rendelet 441. cikkének (2) bekezdését az (EU) 2019/876 rendelet (4) hatályon kívül helyezte.
                  
               
                     (2)
                  
                  
                     A globálisan rendszerszinten jelentős intézmények azonosításának kritériumait a 2013/36/EU irányelv 131. cikke határozza meg. Az azonosítás módszertanát az 1222/2014/EU felhatalmazáson alapuló bizottsági rendelet (5) határozza meg, amely egyben meghatározza a globálisan rendszerszinten jelentős intézmények alkategóriáit is. A Bázeli Bankfelügyeleti Bizottság által 2018 júliusában elfogadott, a globálisan rendszerszinten jelentős intézmények azonosítására vonatkozó felülvizsgált nemzetközi standardok (6) figyelembevétele érdekében az (EU) 2021/539 felhatalmazáson alapuló bizottsági rendelet (7) módosította az 1222/2014/EU felhatalmazáson alapuló rendeletet. Az (EU) 2021/637 bizottsági végrehajtási rendeletbe (8) szintén indokolt belefoglalni az említett felülvizsgált nemzetközi standardokat és különösen azt a követelményt, amely egységes formátumot ír elő az 575/2013/EU rendelet 441. cikkében említett, globálisan rendszerszinten jelentős intézményekre vonatkozó pontszám megállapításához használt mutatók értékével kapcsolatos tájékoztatáshoz.
                  
               
                     (3)
                  
                  
                     Az (EU) 2021/637 végrehajtási rendeletet ezért ennek megfelelően módosítani kell.
                  
               
                     (4)
                  
                  
                     Az (EU) 2019/876 rendelet emellett bevezette az 575/2013/EU rendelet 434a. cikkét, amely felhatalmazza a Bizottságot arra, hogy végrehajtás-technikai standardok elfogadásával egységes formátumokat határozzon meg egyfelől az intézmények kockázati profiljának, másfelől az annak értékeléséhez szükséges információk nyilvánosságra hozatala céljából, hogy az intézmények milyen mértékben felelnek meg 575/2013/EU rendelet első–hetedik részében meghatározott követelményeknek. A Bizottság az említett 434a. cikk alapján elfogadta az (EU) 2021/637 végrehajtási rendeletet, amely új követelményeket vezet be az 1030/2014/EU végrehajtási rendeletben meghatározottak helyett. Az 1030/2014/EU végrehajtási rendeletet ezért hatályon kívül kell helyezni.
                  
               
                     (5)
                  
                  
                     Az 1030/2014/EU végrehajtási rendelet és az (EU) 2021/637 végrehajtási rendelet közötti zökkenőmentes átállás biztosítása érdekében indokolt, hogy e rendelet alkalmazásának kezdőnapja megegyezzen az (EU) 2021/637 végrehajtási rendelet alkalmazásának kezdőnapjával, vagyis 2021. június 28-ával. Ugyanezen okból indokolt, hogy e rendelet hatálybalépésének időpontja megegyezzen az Európai Unió Hivatalos Lapjában való kihirdetésének napjával, amelyet az alkalmazás kezdőnapja, vagyis 2021. június 28. elé kell időzíteni.
                  
               
                     (6)
                  
                  
                     A Bázeli Bankfelügyeleti Bizottság 2019 decemberében közzétette a konszolidált Bázel Keretrendszert, benne a 3. pillér szerinti aktualizált nyilvánosságra hozatali követelményekkel (9), amelyek többségét az (EU) 2019/876 rendelet bevezette az 575/2013/EU rendeletbe. Az említett módosítások végrehajtása érdekében az (EU) 2021/637 végrehajtási rendelet létrehozta a 3. pillérre vonatkozó következetes és teljeskörű nyilvánosságra hozatali keretet. Ezért amikor a globálisan rendszerszinten jelentős intézmények nyilvánosságra hozzák a pontszámuk megállapításához használt mutatók értékére vonatkozó információkat, az e rendelettel összhangban lévő, 3. pillér szerinti jelentést kell használniuk.
                  
               
                     (7)
                  
                  
                     Ez a rendelet az Európai Bankhatóság által a Bizottsághoz benyújtott végrehajtás-technikai standardtervezeteken alapul.
                  
               
                     (8)
                  
                  
                     Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (10) 37. cikkével összhangban létrehozott Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az (EU) 2021/637 végrehajtási rendelet módosítása
            Az (EU) 2021/637 végrehajtási rendelet a következő 6a. cikkel egészül ki:
            
               
                  „6a. cikk
                  A globális rendszerszintű jelentőség mutatóinak nyilvánosságra hozatala
                  
                     (1)   A globálisan rendszerszinten jelentős intézmények az 575/2013/EU rendelet 441. cikkében említett pontszámuk megállapításához használt mutatók értékeire vonatkozó információkat az 575/2013/EU rendelet 434a. cikkében említett egységes nyilvánosságra hozatali formátum használatával hozzák nyilvánosságra, amelyet az 1222/2014/EU felhatalmazáson alapuló bizottsági rendelet 3. cikkének (2) bekezdésében meghatározottak szerint az érintett hatóságok a mutatóértékek összegyűjtéséhez használnak, az említett cikkel összhangban gyűjtött kiegészítő adatok és tájékoztató adatok kivételével.
                  
                  
                     (2)   A globálisan rendszerszinten jelentős intézmények az (1) bekezdésben említett információkat az év végi 3. pillér-jelentésükben hozzák nyilvánosságra. A globálisan rendszerszinten jelentős intézmények az (1) bekezdésben említett információkat újra nyilvánosságra hozzák a mutatóértékek érintett hatóságok részére történő végleges benyújtását követő első 3. pillér-jelentésükben, ha a benyújtott adatok eltérnek az év végi 3. pillér-jelentésben közzétett adatoktól.”
                  
               
            
         
         
            2. cikk
            Az 1030/2014/EU végrehajtási rendelet hatályon kívül helyezése
            Az 1030/2014/EU végrehajtási rendelet hatályát veszti.
         
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetésének napján lép hatályba.
            2021. június 28-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 22-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 176., 2013.6.27., 1. o.
         
         
            (2)  Az Európai Parlament és a Tanács 2013/36/EU irányelve (2013. június 26.) a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
         
            (3)  A Bizottság 1030/2014/EU végrehajtási rendelete (2014. szeptember 29.) az 575/2013/EU európai parlamenti és tanácsi rendelet értelmében a globálisan rendszerszinten jelentős intézmények azonosításához alkalmazott mutatóértékek nyilvánosságra hozatalának egységes formátumára és időpontjára vonatkozó végrehajtás-technikai standardok rögzítéséről (HL L 284., 2014.9.30., 14. o.)
         
            (4)  Az Európai Parlament és a Tanács (EU) 2019/876 rendelete (2019. május 20.) az 575/2013/EU rendeletnek a tőkeáttételi mutató, a nettó stabil forrásellátottsági ráta, a szavatolótőkére és a leírható, illetve átalakítható kötelezettségekre vonatkozó követelmények, a partnerkockázat, a piaci kockázat, a központi szerződő felekkel szembeni kitettségek, a kollektív befektetési formákkal szembeni kitettségek, a nagykockázat-vállalások és az adatszolgáltatási és nyilvánosságra hozatali követelmények tekintetében történő módosításáról, valamint a 648/2012/EU rendelet módosításáról (HL L 150., 2019.6.7., 1. o.).
         
            (5)  A Bizottság 1222/2014/EU felhatalmazáson alapuló rendelete (2014. október 8.) a 2013/36/EU európai parlamenti és tanácsi irányelvnek a globálisan rendszerszinten jelentős intézmények azonosítására és a globálisan rendszerszinten jelentős intézmények alkategóriáinak meghatározására alkalmazott módszertan részletes leírására vonatkozó szabályozástechnikai standardok tekintetében történő kiegészítéséről (HL L 330., 2014.11.15., 27. o.)
         
            (6)  Bázel keretrendszer – SCO40: Rendszerszempontból jelentős bankok.
         
            (7)  A Bizottság (EU) 2021/539 felhatalmazáson alapuló rendelete (2021. február 11.) a 2013/36/EU európai parlamenti és tanácsi irányelvnek a globálisan rendszerszinten jelentős intézmények azonosítására és a globálisan rendszerszinten jelentős intézmények alkategóriáinak meghatározására alkalmazott módszertan részletes leírására vonatkozó szabályozástechnikai standardok tekintetében történő kiegészítéséről szóló 1222/2014/EU felhatalmazáson alapuló rendelet módosításáról (HL L 108., 2021.3.29., 10. o.).
         
            (8)  A Bizottság (EU) 2021/637 végrehajtási rendelete (2021. március 15.) az 575/2013/EU európai parlamenti és tanácsi rendelet nyolcadik részének II. és III. címében említett információk intézmények általi nyilvánosságra hozatala tekintetében végrehajtás-technikai standardok meghatározásáról, valamint az 1423/2013/EU bizottsági végrehajtási rendelet, az (EU) 2015/1555 felhatalmazáson alapuló bizottsági rendelet, az (EU) 2016/200 bizottsági végrehajtási rendelet és az (EU) 2017/2295 felhatalmazáson alapuló bizottsági rendelet hatályon kívül helyezéséről (HL L 136., 2021.4.21., 1. o.).
         
            (9)  Nemzetközi Fizetések Bankja Bázeli Bankfelügyeleti Bizottsága, DIS nyilvánosságra hozatali követelmények, 2019. december.
         
            (10)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).